text: РЕШЕНИЕ НА СЪВЕТА
  от 22 юли 2013 година
  относно подписването от името на Европейския съюз и временното прилагане на протокола за определяне на възможностите за риболов и на финансовото участие, предвидени в Споразумение за партньорство в сектора на рибарството между Европейския съюз и Република Габон
  (2013/462/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 43 във връзка с член 218, параграф 5,
  като взе предвид предложението на Европейската комисия,
  като има предвид, че:
  (1)
  На 16 април 2007 г. Съветът одобри Споразумението за партньорство в сектора на рибарството между Република Габон и Европейската общност (по-нататък наричано „Споразумение за партньорство“) с приемането на Регламент (ЕО) № 450/2007 (1).
  (2)
  Последният протокол към Споразумението за партньорство (2) изтече на 2 декември 2011 г.
  (3)
  Съветът разреши на Комисията да договори нов протокол, с който на корабите на ЕС се предоставят възможности за риболов във водите, над които Република Габон упражнява своя суверенитет или юрисдикция по отношение на рибарството. След приключването на преговорите на 24 април 2013 г. беше парафиран нов протокол.
  (4)
  С цел да се осигури възобновяването на риболовните дейности на корабите на ЕС в новия протокол се предвижда да се прилага временно от датата на подписването му до приключване на процедурите по сключването му.
  (5)
  Новият протокол следва да бъде подписан,
  ПРИЕ НАСТОЯЩОТО РЕШЕНИЕ:
  Член 1
  Разрешава се, от името на Съюза, подписването на протокола за определяне на възможностите за риболов и на финансовото участие, предвидени в Споразумението за партньорство в сектора на рибарството между Европейския съюз и Република Габон (по-нататък наричан „протокол“) при условие на сключването му.
  Текстът на протокола е приложен към настоящото решение.
  Член 2
  Председателят на Съвета е оправомощен да посочи лицето(лицата), упълномощено(и) да подпише(ат) протокола от името на Съюза.
  Член 3
  Протоколът се прилага временно, в съответствие с член 14 от него, считано от датата на подписването му до приключване на процедурите по сключването му.
  Член 4
  Настоящото решение влиза в сила в деня на приемането му.
  Съставено в Брюксел на 22 юли 2013 година.